Motorfietsryer sterf toe hy onder voertuig belandArgieffoto: ER24 ŉ Motorfietsryer, vermoedelik in sy laat 20’s, is dood nadat hy Vrydagaand tydens ŉ botsing in Randburg, Gauteng, onder ŉ voertuig beland het. Annine Siddall, woordvoerder van ER24, het gesê paramedici is omstreeks 23:00 na die ongelukstoneel op die hoek van Republiekweg en Bram Fischer-rylaan ontbied. Meer as een voertuig en ŉ motorfiets was by die ongeluk betrokke. Paramedici het ŉ man en vrou aangetref wat langs die pad gesit het. “ŉ Motorfietsryer was onder ŉ voertuig vasgekeer en is deur ander nooddienste op die toneel dood verklaar,” het Siddall gesê. “Die vrou, vermoedelik in haar 30’s, het matige beserings opgedoen en is deur ER24 na die Mediclinic Sandton geneem.” Die man wat langs haar gesit het, was ook beseer. Siddall het gesê ŉ tweede man het geringe beserings opgedoen en is deur ŉ ander ambulansdiens na ŉ hospitaal geneem. Siddall kon nie meer inligting oor die oorsaak van die botsing verskaf nie en het gesê dit sal deur die polisie ondersoek word.